EGF zostane jedným z osobitných nástrojov, pomocou ktorých bude môcť Únia odpovedať na nepredvídané okolnosti, a z tohto dôvodu je postavený mimo rozpočtových stropov viacročného finančného rámca. Jeho efektivita však bola oslabená v dôsledku dlhého trvania a procedurálnych požiadaviek rozhodovacieho procesu. Skrátenie obdobia od oznámenia prepúšťania po skutočné vyplatenie možnej pomoci z EGF v čo najväčšej miere a zjednodušenie postupov by malo byť hlavnou otázkou pre všetky strany, ktoré sú zapojené do procesu EGF: členské štáty by sa mali usilovať čo najskôr podať úplnú žiadosť, keď sú splnené relevantné kritériá; Komisia by mala posúdiť a rozhodnúť o oprávnenosti bezprostredne po tom, ako sa žiadosť podá, a rozpočtový orgán by mal urýchlene rozhodnúť o uskutočnení financovania z EGF.

Napriek stále vysokej miere nezamestnanosti mladých ľudí zo skúseností vyplýva, že na poskytovanie pomoci osobám NEET by mohli byť vhodnejšie iné nástroje, najmä Európsky sociálny fond. Viazanie pomoci pre mladých ľudí na žiadosť EGF by mohlo byť vnímané ako nespravodlivé, keďže by vylučovalo väčšinu mladých ľudí v núdzi.

Európsky semester pre koordináciu hospodárskych politík je na úrovni Únie rámcom na identifikáciu priorít vnútroštátnych reforiem a monitorovanie ich vykonávania. Členské štáty vypracovali svoje vlastné viacročné vnútroštátne investičné stratégie na podporu týchto reformných priorít. Tieto stratégie by sa mali predložiť spolu s každoročnými národnými programami reforiem ako prostriedky na stanovenie a koordináciu prioritných investičných projektov, ktoré sa majú podporovať z vnútroštátnych finančných prostriedkov a finančných prostriedkov Únie. Mali by slúžiť aj na koherentné využívanie finančných prostriedkov Únie a na maximalizáciu pridanej hodnoty finančnej podpory, ktorá sa má získať, najmä z programov podporovaných Úniou v rámci Európskeho fondu regionálneho rozvoja, Kohézneho fondu, Európskeho sociálneho fondu, Európskeho námorného a rybárskeho fondu a Európskeho poľnohospodárskeho fondu pre rozvoj vidieka, európskeho nástroja stabilizácie investícií a programu InvestEU, ak je to relevantné.

V súvislosti s viacročným finančným rámcom na obdobie rokov 2014 - 2020 bol rozsah pôsobnosti EGF rozšírený nariadením Európskeho parlamentu a Rady (EÚ) č. 1309/2013, ktorým bolo zrušené nariadenie (ES) č. 1927/2006. Jeho cieľom nebolo iba kompenzovať stratu zamestnaní v dôsledku závažného narušenia hospodárstva spôsobeného pokračovaním globálnej finančnej a hospodárskej krízy, ktorú riešilo nariadenie (ES) č. 546/2009, ale aj kompenzovať následky akejkoľvek novej globálnej finančnej a hospodárskej krízy. EGF by preto mohlo ponúknuť pomoc v prípade nečakaných kríz vedúcich k závažnému narušeniu miestneho, regionálneho alebo národného hospodárstva. Takéto nečakané krízy by mohli napríklad zahŕňať významnú recesiu v prípade dôležitých obchodných partnerov alebo zlyhanie finančného systému porovnateľné s tým, ktoré sa odohralo v roku 2008. S cieľom zabezpečiť, aby bola podpora dostupná pre pracovníkov bez ohľadu na ich pracovnú zmluvu alebo pracovný pomer, bol pojem „pracovníci“ rozšírený. To znamená, že bolo možné do tejto kategórie zahrnúť nielen pracovníkov s pracovnou zmluvou na neurčitý čas, ako to bolo v nariadení (ES) č. 1927/2006, ale aj pracovníkov so zmluvou na určitý čas, dočasných agentúrnych zamestnancov, vlastníkov/riaditeľov mikropodnikov a samostatne zárobkovo činné osoby. Členské štáty by takisto mohli za určitých okolností do svojich žiadostí EGF zahrnúť také množstvo mladých ľudí, ktorí nie sú zamestnaní, ani nie sú v procese vzdelávania alebo odbornej prípravy (NEET), koľko bolo prepustených pracovníkov. K tomu prišlo v kontexte vysokej miery nezamestnanosti mladých ľudí a skutočnosti, že pre mladých ľudí, ktorí nie sú zamestnaní, ani nie sú v procese vzdelávania alebo odbornej prípravy, je ešte náročnejšie nájsť si prácu, ak sú na trhu práce závažné narušenia, ako napríklad tie, ktoré boli spôsobené významným prípadom reštrukturalizácie.

V súlade so zásadou proporcionality ustanovenia tohto návrhu nepresahujú to, čo je potrebné na dosiahnutie jeho cieľov. Povinnosti stanovené členským štátom odrážajú potrebu pomôcť dotknutým pracovníkom prispôsobiť sa meniacim sa okolnostiam a urýchlene sa vrátiť do zamestnania. Administratívna záťaž pre Úniu a vnútroštátne orgány je obmedzená na to, čo je nevyhnutné, aby Komisia mohla plniť svoje povinnosti pri plnení rozpočtu Únie. Keďže finančný príspevok sa členskému štátu poskytuje podľa zásady zdieľaného riadenia, od členského štátu sa bude požadovať, aby podal správu o tom, ako bol finančný príspevok použitý.

Navrhovaný nástroj: nariadenie.

Iné nástroje by neboli vhodné z tohto dôvodu: cieľ spočívajúci v prejavení solidarity na úrovni Únie je možné dosiahnuť iba prostredníctvom priamo uplatniteľného právneho nástroja.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

•Retrospektívne hodnotenia/kontroly vhodnosti existujúcich právnych predpisov

Hodnotenie ex post súčasného nariadenia treba uskutočniť do 31. decembra 2021. Vykonalo sa však hodnotenie EGF v polovici trvania programového obdobia 2014 - 2020 a jeho výsledky sa vzali do úvahy.

V hodnotení EGF v polovici trvania programového obdobia 2014 - 2020 sa naznačuje, že podobu EGF je potrebné zlepšiť. Do budúcnosti treba riešiť niekoľko výziev.

Pokiaľ ide o rozsah, z konzultácií so zainteresovanými stranami, ktoré sa uskutočnili na účely hodnotenia, vyplýva, že je potrebné zmeniť alebo lepšie určiť podobu EGF. To zahŕňa aspekty, akým je napríklad presný rozsah fondu a kritériá, ktoré sú podmienkou jeho využitia. V súlade so zásadou subsidiarity musí mať akýkoľvek prípad reštrukturalizácie výrazný dosah na hospodárstvo a trh práce, aby bola mobilizácia pomoci z EGF opodstatnená. Pojem „výrazný dosah“ však nie je jasne vymedzený. Osobitne to platí pre menšie prepúšťania pod súčasnou prahovou hodnotou 500 prepustených pracovníkov (relevantné pre obdobie rokov 2014 - 2020). Vo vidieckych oblastiach by sa na takéto prípady mohla napríklad vzťahovať výnimka stanovená v článku 4 ods. 2 nariadenia o EGF, ale členské štáty si nie sú isté, akým spôsobom sa má preukázať výrazný dosah. Mnoho subjektov zapojených do vykonávania navrhlo nižšiu prahovú hodnotu.

Pojmy „globalizácia“ a „kríza“ takisto nie sú jasne vymedzené. Členské štáty si často nie sú isté, podľa ktorého kritéria majú podať žiadosť. Určenie toho, čo v skutočnosti spôsobilo prepúšťanie, s cieľom zistiť, či by to mohlo opodstatniť možnú žiadosť, a zhromažďovanie dôkazov v rámci žiadosti sa spravidla vnímajú ako jedna z hlavných prekážok, ktoré členským štátom bránia v podaní žiadosti. So zreteľom na tieto ťažkosti a s ohľadom na skutočnosť, že o väčší počet pracovných miest ľudia prichádzajú v dôsledku technologických zmien (títo prepustení pracovníci čelia rovnakým problémom ako pracovníci, ktorí boli prepustení v dôsledku globalizácie, keďže ich zručnosti sa stali zastaranými alebo neaktuálnymi), možným riešením by mohlo byť zahrnutie všetkých rozsiahlych prepúšťaní, ktoré majú výrazný dosah, do rozsahu EGF. Z hodnotenia vyplýva, že v dôsledku toho by bol EGF relevantnejší a lepšie pripravený na budúce hospodárske výzvy a takisto spravodlivejší, keďže by sa nezameriaval na veľmi špecifickú skupinu prepustených pracovníkov. Tieto zmeny by viedli k vyváženejšiemu používaniu EGF, keďže by sa jeho potenciál rozšíril aj na členské štáty EÚ13 (tieto členské štáty v súčasnosti nevyužívajú EGF veľmi často). Odstránilo by sa tým bremeno spočívajúce v povinnosti predložiť v rámci žiadosti dôkazy preukazujúce, že straty pracovných miest boli spôsobené globalizáciou alebo krízou. Keďže toto je jeden z dvoch časovo najnáročnejších krokov vo fáze podávania žiadosti, takéto zjednodušenie by urýchlilo mobilizáciu pomoci z EGF o niekoľko týždňov, keďže by sa viac nevyžadovalo rozsiahle preskúmanie súvislostí. Širší rozsah a nižšia prahová hodnota by menším členským štátom takisto poskytli viac možností na podanie žiadosti o pomoc.

Pokiaľ ide o požiadavky monitorovania a podávania správ, v hodnotení sa dospelo k záveru, že na účely lepšej analýzy účinnosti EGF by sa od členských štátov malo vyžadovať, aby zozbierali podrobnejšie monitorovacie údaje, najmä pri kategórii pracovníkov (kvalifikácia a vzdelanie), ich postavení v zamestnaní a druhu nového zamestnania.

Zdá sa, že EGF by mal byť lepšie zosúladený s ďalšími politikami EÚ. V hodnotení sa naznačilo, že pomoc z EGF by sa mala dôkladnejšie začleniť do rámca kvality EÚ pre predvídanie zmien a reštrukturalizácie a mal by sa pripraviť koordinovanejší prístup k preventívnym opatreniam pri predvídaní veľkých prípadov reštrukturalizácie, ako aj k jednorazovým reaktívnym opatreniam, ako napríklad tým, ktoré sú v súčasnosti spolufinancované z EGF. To by mohlo znamenať rozšírenie rozsahu pôsobnosti EGF alebo rozvinutie koordinovanejšieho prístupu s inými nástrojmi EÚ, ako napríklad ESF+. Hoci sa podoba EGF vyznačuje jasnou komplementaritou s ESF+, členské štáty by mohli pomoc z EGF lepšie začleniť do komplexného balíka pomoci pri reštrukturalizácii. Prechody na trhu práce si vyžadujú intenzívne investície do ľudského kapitálu, a to vo forme proaktívnych anticipačných opatrení, ako aj reaktívnych opatrení.

Za určitých okolností je počas programového obdobia 2014 - 2020 možné do prihlášky EGF zahrnúť také množstvo NEET ako prepustených pracovníkov. Nezamestnanosť mladých ľudí je a bude naďalej významnou výzvou. Zo skúseností takisto vyplýva, že ak sa NEET ponúkne pomoc z EGF, tak ju často prijímajú. V hodnotení sa však naznačuje, že je potrebné sa zamyslieť nad tým, či EGF predstavuje správny spôsob, ako poskytovať pomoc alebo či by iné spôsoby neponúkli lepšiu možnosť, ako sa dostať k dotknutým mladým ľuďom. Mohlo by sa považovať za nespravodlivé, pokiaľ by sa pomoc poskytovala iba NEET v regiónoch, ktoré sú zasiahnuté hromadnou reštrukturalizáciou v dôsledku globalizácie alebo finančnej krízy, no nie v regiónoch, ktoré sú zasiahnuté automatizáciou.

•Konzultácie so zainteresovanými stranami

Kľúčovými prvkami hodnotenia v polovici trvania, ktoré je uvedené vyššie, a posúdenia vplyvov, ktoré je uvedené nižšie, boli rozsiahle konzultácie so zainteresovanými stranami vrátane otvorených konzultácií prostredníctvom internetu, cielené konzultácie a skupinové diskusie.

Komisia takisto uskutočnila podujatia pre zainteresované strany, na ktorých sa diskutovalo o možných zmenách v podobe EGF po roku 2020. Tieto diskusie sa uskutočnili počas pravidelných stretnutí kontaktných osôb EGF a zoznamovacích seminárov v októbri 2017 a marci 2018 a počas mimoriadneho stretnutia kontaktných osôb v januári 2018, ktoré sa v plnom rozsahu zameriavalo na diskusie týkajúce sa obdobia po roku 2020.

Názory zainteresovaných strán sa vo všeobecnosti nelíšili od názorov Komisie a sú zohľadnené v tomto návrhu.

•Externá expertíza

Počas prípravy hodnotenia v polovici trvania Komisia zadala vypracovanie hodnotiacej štúdie externému konzultantovi.

Podobne pri príprave posúdenia vplyvu Komisia zadala vypracovanie štúdie externému konzultantovi.

•Posúdenie vplyvu

Uskutočnilo sa posúdenie vplyvu. Toto posúdenie vplyvu, ktoré je súčasťou regulačných návrhov Generálneho riaditeľstva pre zamestnanosť, sociálne záležitosti a začlenenie pre nasledujúci viacročný finančný rámec, zahŕňa tieto fondy: